**”Skab Rum” - et undervisningsdesign**

Element 1:

**Baggrund:**

På Femmøller Efterskole har vi siden 2014 tilbudt 10.klasses eleverne et alternativt 10.klasses forløb; Projekt10. På dette forløb arbejder eleverne tværfagligt med fagene dansk, matematik, engelsk og medborgerskab i projektforløb af forskellig varighed med entreprenørskabsundervisningen som den gennemgående linje i de forskellige forløb.

Vi tilmeldte os E3U med et ønske om at videreudvikle dette 10.klasses tilbud, ud fra en oplevelse af at rigtig meget lykkedes godt, men at en del af undervisningen og især progressionen gennem året, stadig kunne blive skarpere.

Begrebsafklaring:

Når vi taler om entreprenørskab, gør vi det ud følgende definition fra Fonden for Entreprenørskab:

*”Entreprenørskab er, når der bliver handlet på muligheder og gode ideer, og disse bliver omsat til værdi for andre. Denne værdi kan være af økonomisk, social eller kulturel art.”*

Udfordring:

Vi har gennem det første seminar og den etnografiske undersøgelse fået indskærpet vores udfordring til at fokusere på at højne det fagfaglige indhold i projekterne. Vi er blevet bevidste om, at vi i høj grad har arbejdet indenfor paradigmerne kreativ foretagsomhed, socialt entreprenørskab og iværksætteri, hvorimod det fagfaglige entreprenørskab ikke har fået samme fokus.

Vi har interviewet en gruppe nuværende og en gruppe tidligere elever, som næsten alle udtrykker, at det er på det kreative, personlige og sociale plan, de især oplever et stort udbytte af Projekt10 undervisningen, hvilket understøtter vores antagelse af, at det fagfaglige foreløbigt har haft for lidt vægt.

Vi har endvidere indskærpet udfordringen til især at dreje sig om fagene matematik og engelsk, da det er disse fag der opleves mindst integreret i projekterne.

Vision:

Vores vision er at få skabt en årsplan, hvor vi får tilgodeset de involverede fag mere, så undervisningen på Projekt10 i højere grad kan stå mål med det faglige udbytte af en regulær 10.klasse. Vi ønsker samtidig at fastholde entreprenørskab som den gennemgående ramme, i det eleverne i høj grad udtrykker, at det er denne del som motiverer dem, og at projekterne, vi arbejder med, endelig ikke må blive for ”skoleagtige”. De motiveres i høj grad af at arbejde med noget, der skaber værdi for andre. I arbejdet med entreprenørskabets taksonomi, er vi dog blevet bevidste om i højere grad at tænke entreprenørskab ind i fagene i nogle af projekterne, frem for det modsatte.

Vi har derfor stillet os selv den opgave at udvikle et undervisningsdesign, som har faget matematik som sit udgangspunkt og hvor vi tænker entreprenørskabsundervisningen ind i dette fag. Vores mål er at udvikle den overordnede ramme for projektet og lade vores dygtige matematikkollega fylde op med den konkrete matematikfaglighed, idet ingen af os selv er uddannet matematiklærere.

Dette undervisningsdesign tænker vi som afsæt for videre udvikling af andre forløb med fx engelskfaget som udgangspunkt, som supplement til de øvrige projektforløb vi har udviklet i løbet af de sidste par år.

Idé**:**

Vi har udviklet et projektforløb med arbejdstitlen ”Skab Rum” .

Ideen er, at eleverne skal arbejde med at identificere hvilke muligheder, der er for at udvikle på efterskolens fysiske rammer.

*Hvilke fysiske rum savner eleverne? hvilke fysiske rum, ville kunne skabe nye muligheder eller sociale rum? Hvad er sammenhængen mellem rum, identitet og sociale fællesskaber, Hvilke behov og ønsker har eleverne, lærere, ledelse, gæster, kommende elever etc.?*

Ud fra dette skal eleverne arbejde med at skabe idéer til design af nye fysiske rum ude og inde på skolen.

For at løse opgaven får eleverne brug for forskellige matematiske redskaber og tilgange for at kunne opmåle, beregne, tegne modeller, bygge, 3D printe, udregne budget mv.

Eleverne undervises i disse redskaber i begyndelsen af forløbet, som afsæt for deres videre selvstændige designprojekter. Derudover er en del af afsættet, at eleverne undervises i metoder til at analysere rum og arkitektur, metoder til samskabelse og borgerinddragelse, design og æstetik.

Afslutningen på forløbet er, at eleverne udstiller deres bud på nye rum gennem tegninger og modeller. Deres design skal pitches foran skolens bestyrelse, som vi håber vil ”lege med” og være åbne for måske at realisere en eller flere af elevernes ideer, hvis de finder dem brugbare, nyskabende og behovet veldokumenteret.

Element 2: Refleksioner over egen læreproces

Seminar 1:

På seminar 1 blev fik vi især et lidt skarpere begrebsapparat at diskutere entreprenørskabsundervisning ud fra.

At anskue den eksisterende undervisningspraksis ud fra forskellige paradigmer, tydeliggjorde for os, at entreprenørskabsundervisning ikke bare er én størrelse, men at man bevidst eller ubevidst kan have forskelligt fokus. Det var en hjælp for os at anskue vores egen undervisningspraksis ud fra disse paradigmer, og derigennem blive mere bevidste om, at vi særligt planlægger projekter med og for iværksætteri, socialt entreprenørskab og kreativ foretagsomhed – ofte overlappende, men sjældent med fagligt entreprenørskab som det primære fokus.

Introduktionen til Sarasvatis begreber causation og effectuation, bevidstgjorde os om at entreprenørskabsundervisning også fordrer en vis risikovillighed fra vores side som undervisere. At vi skal have modet til ikke at ville styre den lige vej mod et mål, men turde sætte processen mere fri og dermed i højere grad inddrage elevernes ressourcer.

Vi har indtil nu arbejdet med at afdække elevernes personlige ressourcer i opstarten af året, for at de selv kan drage mest mulig nytte af dette hos sig selv og hinanden. Derudover har vi nok haft en tendens til at arbejde causalt, ved at definere slutmålene/slutproduktet for hvert forløb, på nær i deres afgangsprojekt, hvor de selv definerer deres projekter.

Karl Tomms spørgsmålstyper var gavnlige for vores egen proces med at finde ind til kernen af vores udfordring. Men er også en metode vi tager med os, som en måde for eleverne at analysere og dykke dybere ned i problemstillinger, frem for den meget løsningsorienterede tilgang, som vi oplever vores elever ofte styrer direkte imod.

Seminar 2:

På seminar 2 var det spændende og inspirerende at diskutere forskellige opfattelser af begrebet kreativitet. Særligt opdeling mellem en romantisk opfattelse af kreativitet som noget naturligt der bare skal sættes fri, op imod en mere nutidig opfattelse af kreativitet, som noget der kan opøves og måske netop viser sig, når man mødes af tydelige rammer og benspænd, som skal overvindes.

Det var meget inspirerende og tankevækkende at lytte til Jacob Lennhedens oplæg om neurokreativitet. Særligt begrebet ”Priming” bidrog til en ny forståelse af den blokering som både hos og selv og hos vores elever kan opstå i kreative processer, hvor det føles umuligt at komme ud af idéløshedens dødvande. Det satte tanker i gang om, hvor vigtigt det er at rammesætte og kickstarte kreative processer, på måder som åbner, frem for lukker ned for muligheden for at tænke anderledes. At divergent tænkning ikke bare er noget vi kan bede vores elever om, men må være yderst bevidste om at hjælpe på vej Fx gennem negativ brainstorm og andre idégenererings metoder.

Ligeledes var det meget tankevækkende, særligt i forhold til vores egen udfordring, at få sat ord på, hvor vigtigt det er at medtænke det fagfaglige i entreprenørskabsundervisning. At man ud fra Lennhedens opfattelse af kreativitet, som *det at kombinere kendte koncepter på ny en måde* (vores formulering), naturligvis ikke kan være kreative uden et fagfaglige videns- og færdighedsgrundlag (den domænespecifikke viden) at trække på.

Lennheden viste bl.a. en model, som illustrerede, at jo større et vidensgrundlag vi har om et problem, jo flere vinkler kan vi også angribe problemet fra, og dermed har vi langt større mulighed for at nytænke en løsning. Denne model tænker vi helt oplagt at præsentere for vores elever, som en måde at tydeliggøre, hvorfor det er så vigtigt, at de forbliver i den udforskende fase længere, frem for at styre direkte mod at skabe ideer. Dette i direkte forlængelse af vores udfordring med at højne det fagfaglige indhold i Projekt10 undervisningen.

Metoden Brainwalking er ligeledes en rigtig god måde, at få eleverne til at dykke længere ned i en problemstilling, som vi helt sikkert kommer til at benytte i fremtidig undervisning.

Seminar 3:

Først og fremmest byggede seminar 3 for os videre på tydeliggørelsen af, hvor vigtigt det er at etablere et vidensgrundlag, som det er muligt at arbejde ud fra i entreprenørskabsundervisning, så vi ikke bare laver kreativitet for kreativitetens skyld. I forhold til vores egen udfordring, er vi således blevet mere og mere bevidste om, at et større fokus på fagfagligheden er helt central – ikke bare for at retfærdiggøre Projekt10 berettigelse ved siden af et regulært 10.klasses tilbud, men for at højne kvaliteten af de enkelte projekter og deres ”outcome”.

Det var meget relevant for os at dykke ned i taksonomien for entreprenørskabsundervisning, og at blive bevidste om i højere grad at tænke i delmål og progression, fremfor at ville favne hele pakken i hvert forløb. Med denne bevidsthed synes muligheden for at koble fagfaglige læringsmål med læringsmål for entreprenørskabsundervisningen meget mere lige for.

Vi er blevet bevidste om, at en model for vores Projekt10 undervisning ser anderledes ud end modellen hos Fonden for Entreprenørskab for entreprenørskabsundervisning. Fordi vi arbejder i en tværfaglig kontekst, danner entreprenørskab fortsat rammen for vores samlede undervisning med fagene som cirkler indeni denne ramme (modsat fondes model, hvor det er omvendt), men det er et relevant og vigtigt fokus for vores videre udvikling af dette undervisningstilbud, at de faglige cirkler indeni gøres større og mere ligeværdige.